Få dage efter anholdelsen af forældreparret i Serritslevsagen trådte Borgmester Lene Hansen fra Brønderslev frem på et pressemøde. Her bedyrede hun, at kommunen havde gjort alt hvad den var forpligtet til, og ingen fejl havde begået. Men alene det at træde frem, var en fejl, indrømmer kommunen nu. - Lene skulle aldrig være trådt frem på det pressemøde. Det var en fejl fra min side, at jeg sagde hun skulle gøre det. Det bør være de ansvarlige politikere på det enkelte område der udtaler sig i en sådan sag, så det var en klar fejlvurdering fra min side, oplyser Lene Hansens kommunikationsmedarbejder Mette Krog til TV2/Nord. Og noget kan tyde på, at man bliver klog af skade. Siden kendelsen i mandags har Lene Hansen ikke været til at træffe for en kommentar, og det bliver hun heller ikke. - De ansvarlige politikere stiller gerne op til medierne. Men Lene Hansen er ikke ansvarlig for dette område, og derfor stiller hun ikke op til spørgsmål om denne sag, lyder det fra Mette Krog.

Referat:
Lene Hansen blev dårligt rådgivet  af kommunikationsafdeling, da hun udtalte sig om Serritslevsagen i marts 2010.